Keld Albrechtsen (EL), 2004-11-16:
Jeg vil gerne allerførst hilse fra hr. Morten Homann og SF og sige, at SF kan støtte forslaget, ligesom også fru Lissa Mathiasen på Socialdemokratiets vegne gav udtryk for.
Jeg vil gerne sige tak til de to partier.
Så har der været nogle sådan lidt ideologiske forsøg på at køre den private ejendomsret frem, senest fra fru Tove Videbæk, i relation til det her forslag.
Men det er altså almindelig sædvane i Danmark, jeg tror næsten så langt, nogen kan huske tilbage, at vi har haft lov om midlertidig boligregulering.
Det er et hævdvundet princip i dansk boliglovgivning, at man kan fastsætte rammer og betingelser for, hvordan vilkårene er for udlejning af privat ejede boliger.
Så der er ikke noget ekspropriationsproblem.
I givet fald vil en ejer selvfølgelig kunne anlægge en sag ved domstolene.
Jeg kan jo ikke forudse med sikkerhed, hvad sådan en sag ville føre til, men jeg tror, domstolene ville lægge vægt på, at vi altså har den tradition for boligregulering.
Så kan man have det meget udbredte konservative synspunkt som fru Tove Videbæk, at den private ejendomsret her bliver krænket, fordi man synes, der er noget ideologisk, man skal forsvare.
Det er så en politisk holdning til det.
Det løser bare ikke boligproblemerne.
Der har vi så det afgørende spørgsmål, som ministeren har ladet stå fuldstændig ubesvaret, og det er: Hvor skal de mennesker bo, som ministeren vil fratage retten til en almen bolig?
Vi har jo forstået det sådan, at regeringen vil fremlægge et forslag – og det får vi nu at vide så kommer i begyndelsen af december – om, at de, der står på ventelisten i bestemte almene byggerier, det være sig Vollsmose eller Gellerupparken eller Mjølnerparken, ikke længere skal have ret til den lejlighed, som de ellers kunne få.
De bliver forbigået på ventelisten.
Jeg har samtidig fået et brev fra ministeren, hvor der står, at afviste boligsøgende således ikke vil have et retskrav – ikke have et retskrav – på en bestemt type bolig inden for et bestemt tidsrum.
Det vil sige, at de ikke kan få den bolig, som de har søgt, fordi de er så uheldige at tilhøre en bestemt etnisk kategori i befolkningen, som regeringen ikke synes skal bo et bestemt sted.
Så de kan ikke få en bolig i f.eks. Gellerup, hvis de har ønsket det.
Men de kan heller ikke få en anden bolig, for hvis det er i Gellerupparken, så har Århus Kommune ikke pligt til at skaffe dem en anden bolig.
Der er ikke noget retskrav.
Nu siger man så, at de heller ikke kan få lov til at blive anvist en bolig i det private udlejningsbyggeri, for man vil ikke støtte det her forslag.
Og derfor bliver det korte af det lange, at de simpelt hen bare ikke får en bolig.
Det kan da ikke være meningen, at det borgerlige flertal her i Folketinget har den opfattelse.
Er det virkelig kommet dertil, at en bestemt gruppe mennesker i det her samfund skal fratages muligheden for at få en bolig?
Det bliver jo resultatet, hvis man så ikke vil gøre noget andet.
Vi vil være meget spændte på, hvad det er, ministeren har i posen til os i begyndelsen af december.
Jeg tror, ministeren skal tænke sig overordentlig godt om, inden hun kommer med sit udspil.
Vi andre vil i hvert fald granske det meget nøje, for vi vil ikke acceptere, at der er en hel kategori af mennesker i det her land, som i realiteten fratages retten til en bolig.